1.BAGGRUND

Ved brev registreret i Kommissionen den 26. april 2017 anmodede Rumænien på grundlag af artikel 395 i momsdirektivet om tilladelse til at anvende en momssats på 0 % for visse leveringer af varer og tjenesteydelser. I henhold til momsdirektivets artikel 395, stk. 2, underrettede Kommissionen ved brev af 4. oktober 2017 de øvrige medlemsstater om Rumæniens anmodning. Ved brev af 5. oktober 2017 underrettede Kommissionen Rumænien om, at den var i besiddelse af alle de oplysninger, som den fandt nødvendige for at kunne vurdere anmodningen.

I henhold til artikel 395 i momsdirektivet kan Rådet med enstemmighed på forslag af Kommissionen give en medlemsstat tilladelse til at indføre særlige foranstaltninger, der fraviger bestemmelserne i dette direktiv, for at forenkle afgiftsopkrævningen eller for at forhindre visse former for momsunddragelse eller momsundgåelse. Da denne procedure indebærer fravigelser fra de generelle momsprincipper, skal sådanne fravigelser i overensstemmelse med Den Europæiske Unions Domstols faste retspraksis stå i et rimeligt forhold til formålet hermed og være begrænsede i omfang.

Artikel 96-99 i momsdirektivet indeholder bestemmelser om de momssatser, der gælder for levering af varer og tjenesteydelser. Rumænien ønsker at fravige disse bestemmelser og anvende en momssats på 0 % for visse leveringer af varer og tjenesteydelser, for hvilke der almindeligvis gælder en normalsats eller en nedsat momssats. Rumænien anmoder om denne foranstaltning med henblik på bekæmpelse af momsunddragelse.

2.ANMODNINGEN

Rumænien anmoder i henhold til momsdirektivets artikel 395 om, at Rådet på forslag af Kommissionen giver Rumænien tilladelse til at anvende en momssats på 0 % for leveringer af følgende varer og tjenesteydelser:

-levering af boliger – herunder den grund, hvorpå de pågældende boliger er opført – til fysiske personer. Den grund, hvorpå boligerne er opført, omfatter også de pågældende boligers bebyggede areal

-levering af bygninger – herunder den grund, hvorpå de pågældende bygninger er opført – som er beregnet til anvendelse som plejehjem for ældre og pensionister

-levering af bygninger – herunder den grund, hvorpå de pågældende bygninger er opført – som er beregnet til anvendelse som børnehjem eller som genoptrænings- og rehabiliteringscentre for børn med handicap

-levering af bygninger – herunder den grund, hvorpå de pågældende bygninger er opført – til kommuner med henblik på udlejning til nedsat husleje til personer eller familier, der på grund af deres økonomiske situation ikke har mulighed for at eje eller leje en bolig på markedsvilkår

-levering af gødningsstoffer og pesticider, der anvendes i landbruget, og af frø og andre landbrugsvarer bestemt til såning eller plantning samt levering af tjenesteydelser af en bestemt type, der anvendes i landbrugssektoren

-levering af reklametjenester i medierne.

Rumænien anfører, at landet anmoder om en momssats på 0 % for ovennævnte leveringer af varer og tjenesteydelser med henblik på bekæmpelse af momsunddragelse. Desuden vil anvendelsen af en momssats på 0 % efter Rumæniens opfattelse styrke producenternes konkurrenceevne i forhold til aktører på det sorte marked og dermed bidrage til en reduktion af den sorte økonomi.

Rumænien anfører i sin anmodning endvidere de yderligere fordele ved at anvende en momssats på 0 % for ovennævnte leveringer af varer og tjenesteydelser. I tilfælde af levering af boliger forventes det således at give øget beskæftigelse, lavere priser og bedre adgang til boliger. I tilfælde af levering af varer til anvendelse i landbruget forventes det at skabe positive resultater ud fra et samfundsmæssigt synspunkt og at øge befolkningens levestandard. Og i tilfælde af levering af reklametjenester forventes det at styrke den bæredygtige udvikling i denne sektor.